**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: ВЛАСНИЧКА СТРУКТУРА МЕДИЈА**

**Датум: 22.05.2013.**

**Бр.: З-07 /13**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** ***istrazivanja@parlament.rs*.** **Истраживања којa припрема Библиотека Народне скупштине не одражавају званични став Народне скупштине Републике Србије.**

**САДРЖАЈ**

[БЕЛГИЈА 2](#_Toc358728144)

[МАЂАРСКА 4](#_Toc358728145)

[НEМАЧКА 5](#_Toc358728146)

[СЛОВАЧКА 7](#_Toc358728147)

[СЛОВЕНИЈА 9](#_Toc358728148)

[ФРАНЦУСКА 10](#_Toc358728149)

[ХОЛАНДИЈА 12](#_Toc358728150)

[ХРВАТСКА 13](#_Toc358728151)

# БЕЛГИЈА

Власништва над медијима у Белгији је донедавно било првенствено одређено интересима језичких заједница. У Белгији су званично признате три језичке заједнице: холандска (58 % становништва), француска (31% становништва) и немачка (11% становништва).

У Белгији постоји систем државне подршке за штампане медије. Федерална влада организује индиректну подршку која је намењена подједнако свим штампаним медијима и тржишту новина у целини. Најважнији вид ових субвенција су повољне цене са поштанске услуге, и процењује се да оне износе на годишњем нивоу приближно око 54.5 милиона еура за новине и 190 милиона еура за новине и часописе заједно. Постоје и други облици индиректне подршке. Професионални новинари могу да бесплатно користе железнички превоз. Новине и часописи се такође транспортују по бенефицираној цени. Новинари добијају значајан попуст на карте националног авио превозника (Brussels Airlines). Још један важан облик индиректне подршке је 0% ПДВ-а. То се односи на све новине и часописе са информативним садржајем за јавност који се објављују најмање 50 пута годишње. Критичари белгијског система индиректних субвенција штампаним медијима сматрају да он несразмерно фаворизује веће штампане медије, чиме се шири јаз на тржишту штампаних медија.

Француска језичка заједница је 31. марта 2004. усвојила Уредбу о финансијској помоћи дневним листовима на француском језику и развоју дневних штампаних медија у школама. Према Уредби, дистрибуција финансијских средстава у износу од 6,2 милиона евра годишње поверена је новинарима. У фламанској заједници финансијска помоћ државе није основана на уредби, као у француској заједници, већ на уговорима између фламанске владе и представника штампе. Фламанска влада је престала да пружа директну помоћ новинарима. За реализацију овог програма, фламанска влада обезбеђује минимум милион евра, који је подељен између штампаних медија, према броју новинара који у њима раде.

Од 1998. године дозвољене су три различите врсте радио станица: локални радио, градски радио и регионални радио. Удео јавног радија на медијском тржишту је 62% а осталих 38% покривају приватне радио станице. Када је реч о телевизијским станицама, од 1994. године постоји комплетна регионална аутономију јавних емитера, односно свака од три језичке заједнице има свој јавни телевизијски сервис. Закон из 1981. године дозвољава присуство приватних телевизијских станица, регионалне телевизије и, што је најважније, приватних националних телевизија како у валонском тако и у фламанском делу Белгије. Било је потребно шест година Валонији и осам година Фландрији да се успостави приватни конкурент јавног монопола у домену телевизијског сервиса. Као резултат међународног притиска европских и домаћих новинских издавача, монопол јавног телевизијског сервиса је укинут. Приватној фламанској ТВ станици (Vlaamse Televisie Maatschappij -VTM) је загарантовано 18 година монопола на телевизијско оглашавање. Други услов за њен рад био је да најмање 51% VTM буде у власништву новинских издавача. Међутим, новински издавачи су купила све акције ове ТВ станице, а монопол на оглашавање није опстао. Као и Фландрија, Валонија има 11 регионалних ТВ станица којима је дозвољено да емитују рекламе и оне се делимично финансирају из државних субвенција.[[1]](#footnote-1)

Фламанска радио-телевизија (La Vlaamse Radio- en Televisieomroep - VRT) је радиодифузна организација у облику корпорације јавног права. Критеријуми финансирања Фламанске радио-телевизије садржани су у уговор о управљању на рок од пет година (тренутно 2012-2016) закљученим са фламанском владом. Основни износ средстава био је 293 милиона евра у 2012, уз додатну подршку за опоравак пензионих фондова запослених. Фламанска радио-телевизија приходује од оглашавања, и износ оваквих прихода је ограничен на 68 милиона евра годишње.

На територији фламанске заједнице активно је 10 локалних телевизија и оне добијају годишњу субвенцију од фламанске владе у износу од 205.000 евра према финансијском плану за наредних пет година. Овом износу треба додати 127 600 евра, ако локална телевизија обавља послове наведене у фламанској уредби од 27. марта 2009. која се односи на квалитет плурализма и износ од 50.000 евра за емисије намењене особама оштећеног слуха. Додатна средства су обезбеђена индиректно кроз помоћ за отврање нових радних места.

Јавно предузеће Белгијска радио-телевизија француске језичке заједнице ( la Radio-télévision belge de la Communauté française - **RTBF)** финансира француска језичка заједница, на основу уговора о управљању. Субвенције се додељује једном годишње и представља већину расположивих финансијских средстава, односно скоро 75% буџета. Субвенције француске језичке заједнице су се стално повећава у последњих неколико година и достигле су износ од 214 463 000 евра у 2009. години, пре него што су пале за 2% у 2010. години (211,817 милиона евра).
Приходи од некомерцијалног оглашавања, спонзорства, реклама, других комерцијалних делатности и маркетиншких послова представљају око 25% од укупног прихода. На територији француске језичке заједнице активно је 12 локалних телевизија које имају неколико извора јавног финансирања. Од 2011. године финансијска средства додељена од стране француске језичке заједнице износила су укупно 3,68 милиона евра, а распоређују се у складу са критеријумима који се односе на број становника које покрива емисија локалне телевизије, број запослених или продуктивност, а поред основног износа од 155.000 евра који се додељује свакој локалној телевизији. Додатна средства су обезбеђена индиректно кроз помоћ за запошљавање.

# МАЂАРСКА

Садржај и власништво у електронским медијима су регулисани Законом о медијима из 2010 године који је био изложен озбиљној критици мађарског јавног мњења, те је до 2012. године претрпео неколико измена укључујући и стављање ван снаге појединих чланова одлуком Уставног суда [[2]](#footnote-2). Чланови 67. и 68. Закона о медијима садржи основне одредбе о спречавању недозвољене концентрације на тржишту медија. Овај закон предвиђа ограничења која се односе на власништво али само за аудиовизуелне медије, а не штампане.[[3]](#footnote-3)

Инострани власници доминирају у штампаним медијима. Мађарска има 10 националних и 24 локалне дневне новине. Све ове новине су у приватном власништву, и то у већини случајева иностраних власника.

Националне и регионалне телевизије и националне радио станице могу да раде само у форми друштва са ограниченом одговорношћу или као јавни сервис који је основан од стране локалних и регионалних власти, или (и) од стране националних и етничких мањина[[4]](#footnote-4).

Главни надзорни орган је Национални одбор за радио и телевизију. Он додељује фреквенције и надгледа поштовање медијских закона, укључујући и временску заступљеност реклама као и садржај програма. Овај одбор има и комисију која има задатак да решава жалбе гледалаца, а надзорни одбор овог тела има могућност и да у одређеним случајевима обустави емитовање програма. Одбор подносни извештај парламенту.

Што се тиче штампаних медија у Мађарској, Информативна агенција je независно тело која ради на основу закона и у обавези је да подноси извештај о раду парламенту једном годишње. Агенција доприноси спровођењу политике Владе и то у области управљања фреквенцијама и телекомуникацијама. Задатак Информативне агенције је да обезбеди несметан рад, у складу са законом, а који се односи на медије и тржиште електронских комуникација и фреквенција. Она ставља акценат на заштиту интереса купаца и корисника.[[5]](#footnote-5)

Мађарска има три национална телевизијска канала и три националне радио станице који су под надзором једног тела. Имовина ових кућа је пребачена у Медијски фонд, којим управља Савет за медије.

Законом се оснива Фондација јавног сервиса која је одговорна за гарантовање независности.

# НEМАЧКА

Међудржавним споразум о радиодифузији (*Rundfunkstaatsvertrag - RStV*) уведен је принцип двоструког радиодифузног система који подразумева постојање јавног радио-дифузног система и приватних медија.[[6]](#footnote-6) Најзаступљенији су медији у приватном власништву којих је, према подацима из 2005. године било 95, са националном фреквенцијом, и само два јавна сервиса.

Држава у свом власништву нема нити један медиј нити јој је дозвољено да предузима било какве мере у том смислу. Разлог за овако уређен медијски простор налази се, према информацијама из немачког Парламента, у уставном одређењу слободе медија и информисања које Устав дефинише једним од основних права грађана. Наиме, чланом 5. Устава, грађанима је загарантовано право на слободно изношење и ширење мисли речима, писаним путем и сликом, право несметаног информисања из општедоступних извора, слобода штампе и информисања путем радија и филма уз одсуство цензуре.

Када су у питању електронски медији, надлежност у овој области деле савезна држава (мањи део, односно само *Deutsche Welle – DW* и *Deutschlandradio - DLF/DLR*) и савезне државе (највећи део) јер је и то, према Уставу, део њиховог културног суверенитета. Jавни сервис у Немачкој *(Anstalt)* је постављен као независна и некомерцијална организација, која емитује радио и телевизијски програм најчешће на територији савезне државе и финансира се, пре свега, од претплате. Такође, чест је случај да се више емитера удружи и оснује заједничку корпорацију (нпр. NDR ) док корпорације из неколико савезних држава заједно чине *ARD* *(Arbeitsgemeinschaft der Rundfunkanstalten Deutschlands)* и заједнички учествујуу емитовању телевизијског „Првог канала“ *(Das Erste).* За разлику од овога, комерцијални електронски медији су под контролом двеју медијских група ProSiebenSAT.1Media AG и RTL Group које себе називају „породицом емитера“ *(Senderfamilien)* икоји су 2008. године имали 21,6% удела на тржишту.

Јавни радио-дифузни сервис *(Arbeitsgemeinschaft der Rundfunkanstalten Deutschlands -ARD, Zweites Deutsches Fernsehen - ZDF* и Радио Немачка *- Deutschlandradio),* финансирају се од радио-телевизијске претплате која се не плаћа по броју ТВ или радио пријемника или интернет прикључака, већ је основ плаћања поседовање домаћинства, трговинског предузећа или возила које се не користи за сопствене потребе.[[7]](#footnote-7) Овако прикупљена средства представљају око 85% буџета. Додатни извор финансирања представља и емитовање економско-пропагандног садржаја, с тим што је оно, када је реч о јавним сервисима, веома ограничено и представља око 6% прихода. Преостали део финансира се из различитих извора (нпр. копродукције).

Месечни износ претплате се креће у распону од 5,76€ до 17,98€. Начин прикупљања претплате одређује Немачки уред за издавање ТВ дозвола *(Gebühreneinzugszentrale - GEZ).* Овакав начин плаћања, Уред је увео, 2013. године јер је дигитализација медија довела до конвергенције медија, односно до тенденције да различити медији деле заједничку платформу.[[8]](#footnote-8) Грађани су обавезни да региструју свој ТВ и/или радио пријемник попуњавањем обрасца који је доступан у већини поштанских уреда и штедних банака. Свако непоштовање ове обавезе, има за последицу слање писма упозорења Немачког уреда за издавање тв дозвола којим се несавесни грађанин подсећа да региструје ТВ или радио пријемник, у року од неколико недеља након пријаве боравка. Закон је предвидео и строже казне, од изненадне посете инспектора Уреда до новчаних казни. У случају напуштања земље, грађани могу одјавити плаћање претплате.

Са друге стране, претплату не плаћа власник тв или радио пријемника већ онај ко га користи. Такође, претплата се не плаћа на преносиве радио пријемнике као ни на радио уређаје у аутомобилу под условом да је аутомобил регистрован на лице које већ плаћа тв претплату.

Износ РТВ претплате утврђује Комисија за контролу финансирања електронских медија *(Kommission zur Überprüfung und Ermittlung des Finanzbedarfs der Rundfunkanstalten- KEF)* и то без било каквог утицаја државе. Једна од најважнијих делатности Комисије, према Међудржавном споразуму о радиодифузији, јесте контролисање финансијских захтева јавног радио-дифузног система. Комисија то спроводи тако што процењује економску исплативост захтева, а по потреби, врши и његову рационализацију. Поштујући висок степен објективности, Комисија процењује захтеве, на основу следећих критеријума:

- спровођење принципа конкурентности постојећих радио и телавизијских програма као и телевизијских програма који се емитују у складу са договором између свих држава;

- број нових радио и телевизијских програма одобрених у складу са законом, затим заспупљеност и примена нових радио-дифузних технологија у производњи и емитовању тих програма као и могућност усвајања нових радио-дифузних форми;

- општи трошкови а нарочито они у области медија;

- финансијска добит остварена од претплате, оглашавања и других извора финансирања.

Недозвоњена медијска концентрација у Немачкој се одређује уделом у гледаности, бројем дозвола за емитовање програма и уделом у оснивачком капиталу другог емитера. С тим у вези, рад медија регулише више субјеката нпр. Удружење тела задужених за државне медије Савезне Републике Немачке *(ALM), с*авети радио-дифузије, затиморгани образовани у складу са Међудржавним споразумом о радиодифузији, као што је Комисија за регулаторна питања (ZAK), Комисија за заштиту мањинских права у медијима (KJM) и Комисије за спречавање недозвољеног обједињавања власништва над јавним гласилима *(Kommission zur Ermittlung der Konzentration im Medienbereich – KEK).[[9]](#footnote-9)*

Ова комисија, постоји од 1997. године и одговорна је за спровођење оних законских одредаба које се односе на слободан проток информација и идеја као и на успостављање медијског плурализма и слободне конкуренције. Њен главни задатак је да утврди да ли постоји могућност успостављања доминантног положаја емитера и остваривања утицаја на јавно мнење било путем емитовања програма на националној фреквенцији било кроз промену у структури власништва. Према одредбама Међурджавног споразума о радиодифузији, доминантан утицај на јавно мнење, остварује се кад емитер оствари просечан годишњи рејтинг гледаности од 30%, затим ако има удео у гледаности већи од 25% или ако емитер контролише 30% свих телевизијских права.

Штампане медије карактерише зависност од оглашавања и висок степен економске концентрације.[[10]](#footnote-10) Немачким тржиштем дневних новина доминира мали број издавача. Највећи удео на тржишту са око 22,1% заузима Axel Springer Group (издају *BILD, Welt, Hamburger Abendblatt, Berliner Morgenpost,* etc.) затим следи Verlagsgruppe Stuttgarter Zeitung са 8,5%, група WAZ *(Westdeutsche Allgemeine Zeitung etc.)* са 6%, DuMont Schauberg са 4,2%, Ippen Gruppe са 4%. Десет највећих издавача дневних листова заједнички контролишу 44,8% тржишта док четири највећа издавача часописа *(Bauer, Springer, Burda, Gruner + Jahr)* „покривају“ око 60% тржишта.

Када је реч о уделу на тржишту, јавни радио-дифузни сервис заузима 43,6% (ARD - 13,4%; ZDF – 13,1%; Трећи канал 13,2%) приватна тв станица RTL - 11,7% SAT1 – 10,3% и ProSieben – 6,6%.

# СЛОВАЧКА

Правни оквир који регулише права, обавезе, власништво, фнансирање и рад медија, у најширем смислу, чини велики број закона и подзаконских аката. Најважнији међу њима су Закон о радиодифузији, Закон о радију и телевизији Словачке, Закон о штампи и новинским агенцијама, Закон о електронским комуникацијама, Закон о дигиталној радиодифузији, Закон о аудиовизуелној делатности, Закон о аудиовизуелном фонду[[11]](#footnote-11).

Закон о радиодифузији је комплесан закон који уређује област приватног и државног телевизијског емитовања, радијског емитовања, поновне преносе програмских услуга, као и аудиовизуелне услуге и интернет програме, по захтеву. Министарство културе је главна надлежна институција у области медија. Додатно, сходно области која се уређује, улоге имају и Канцеларија за телекомуникације, Радиодифузни савет и Канцеларија за заштиту од монопола. Овај закон детаљније је уредио и медијско власништво, тиме што је надлежност за спречавање монопола дао Канцеларији за заштиту од монопола, која и у овом случају примењује Закон о заштити конкуренције. Одредбе о забрани монопола и концентрације власништва прописују да ниједан појединац или компанија не смеју имати удела у власништву више од једне радио или телевизијске станице, а они не могу бити издавачи дневних новина.

Власници приватних медија су компаније или појединци, независни од државе, а могу бити страни држављани или локалне организације и компаније. Према доступним изворима информација, највећи број медијских кућа је у приватном власништву и то страних држављана.

Закон о Радију и Телевизији Словачка усвојен је 2010. године, са циљем да споји и законски заједнички уреди задужења, активности, финансирање, буџетску контролу и управљање јавним сервисима. Према овом закону медијске организације су дефинисане као националне, независне, информативне, културне и едукативне институције, које пружају услуге јавности у области телевизијског и радио емитовања. Радио и телевизија Словачке финансирају се из различитих извора према члану 20. закона и то из претплате за емитовање програма, грантова из буџета, маркетинга, спонзорстава, поклона физичких или правних лица, изнајмљивања имовине, итд. Јавни медиј у Словачкој поред радија и телевизије је и новинска агенција *TASR*.

Дигитално емитовање уређено је Законом о дигиталном емитовању из 2007. године који уређује дигитални пренос на територији Словачке. Овај закон такође уређује права и обавезе физичких и правних лица, који имају/траже дозволу за ову врсту емитовања програма. Оно што је обавеза и ових лица јесте прибављање дозволе за емитовање на регионалном нивоу, а забрањена је веза између ових оператера, као и између њих и националних емитера. Закон забрањује концентрацију власништва над дигиталним оператерима уколико њихов сигнал покрива више од 50% територије Словачке.

# СЛОВЕНИЈА

Реформа законодавства у области јавног информисања, радиодифузије и електронских комуникација почела је 1994. године, када је усвојен нови Закон о јавном информисању. Након тога, овај закон је претрпео неколико измена, а прве измене и допуне усвојене су 2001. године. Између осталог, закон уређује плуралитет и разноврсност медија, као и забрану концентрације капитала и имовине, ради њихове заштите. Нове измене и допуне овог закона усвојене су 2006. године, потом 2008, 2010 и 2011. године[[12]](#footnote-12). Главна институција у чијој је надлежности примена Закона о јавном информисању јесте Министарство култуте, Инспектор за медије и Директорат за медије у оквиру самог министарства. Агенција за поштанске и електронске комуникације АПЕК и Радиодифузни савет главна су тела задужена за емитовање и телекомуникације. Основна надлежност АПЕК-а је да осигура имплементацију Закона о електронским комуникацијама и надгледа усаглашеност радијског и телевизијског програма са захтевима Закона о јавном информисању. Ово тело издаје дозволе за емитовање програма на основу обавезујућих смерница Радиодифузног савета.

Што се власничке структуре медија тиче потенцијални инвеститор треба да добије дозволу Министарства културе уколико планира да поседује 20% или више власничког удела или гласачког права у управном одбору новина, телевизије или радио компаније. Закон о јавном информисању налаже Министарству да по овом питању консултује АПЕК и да мора одбити да изда дозволу уколико би на тај начин инвеститор постао монополиста. По овом закону, власници могу бити у телевизијској или радио делатности, не у обе, а они могу имати до 20% капитала, имовине или гласова у управљачком одбору дневних новина и обрнуто. Свако правно, физичко лице, или група људи, може имати удео у власништву неког од поменутих медија, а од 2006. године могу га имати и страни држављани. Закон не предвиђа рестрикције у односу на удео у власништву истих медија, радија, телевизије или новина, осим начелне одредбе о дозволи од стране министарства за 20% или више удела у појединачном медију. Маркетиншке агенције такође не могу имати удела у власништву или управљачком одбору телевизије или радија више од 20%, а предузећа за телекомуникације не могу уопште бити власници телевизијских канала[[13]](#footnote-13).

Јавно емитовање регулисано је Законом о Радио Телевизији Словеније из 1994. године који је измењен и допуњен 2001, потом 2005. године, и који прописује да јавним сервисом управља Програмски савет, а финансије надгледа Надзорни одбор. Изменама из 2005. године доминантну улогу у избору ова два тела добија влада, односно држава, док су претходно водећу улогу имале асоцијације новинара, писаца, универзитета, спорта. Овај закон је изгласан на референдуму 2005. године, а према њему РТВ Словеније је јавна институција од специјалног културног и националног значаја која обавља јавну службу у области радиjа и телевизије са намером да испуни демократске, социјалне и културне потребе грађана Словеније, дијаспоре, националних мањина у Аустрији, Италији и Мађарској, као и италијанских и мађарских заједница у Словенији. Према овом закону РТВ Словенија оснива, припрема, архивира и емитује програме на: два национална ТВ програма, три национална радио канала, радио и ТВ програме у регионалним подручјима Копер и Марибор, једном радио и ТВ каналу за италијанску и мађарску националну заједницу, радио и ТВ програме за ромску заједницу, радио и ТВ програме за словеначке националне мањине у суседним земљама и словеначке емигранте и раднике у иностранству, телетекст, интернет и мобилни портал. Финансирање јавног сервиса врши се из више извора и то пре свега претплатом грађана, комерцијалним приходима, маркетиншким активностима, средствима опредељеним из буџета, од стране спонзора и других извора, у складу са законом и другим актима. У 2009. години приходи од претплате грађана износили су 65,9% укупних прихода РТВ Словенија.

# ФРАНЦУСКА

Власништво над медијима у Француској се дели између државе и других привредних друштава. Држава доминира када је у питању власништво над телевизијом, а компаније доминирају штампаним медијима. Степен концентрације власништва у Француској је мањи у односу на пример на САД, а све због спречавањa монопола и подстицања разноврсности власништва. Не постоји компанија која има монопол у целој земљи. Француски радио (Radio France) је комерцијална станица у јавном сектору у Француској и поседује пет најважнијих и најслушанијих радио станица.

Држава је и даље веома присутна у штампи (преко недавно обновљеног система субвенција), телевизији (са Француском телевизијом као главним актером и њеним директором који је скоро директно именован од стране државе), радију (група Француски радио има две станица у првих пет у смислу слушаности). Од 2008. године држава је одлучила да инвестира 600 милиона евра у штампане медије у наредне три године у циљу пружања подршке њиховом раду. Инвестиције долази нарочито кроз умањивање трошкова поштанске испоруке и куповине огласног простора у дневним листовима.[[14]](#footnote-14)

У Француској, власници медија морају се придржавати строгих ограничења. Ограничења у власништву канала разликују се на националном нивоу у односу на локални ниво. На локалном нивоу, постоји забрана власништва на више од два регионална канала у истом региону. Ако један регион има више од 6 милиона становника, у власништву може бити само један регионални канал. На националном нивоу, у власништву може бити само један канал или највише пет земаљских дигиталних канала.[[15]](#footnote-15)

Врховни аудиовизуелни савет *(Conseil Supérieur de l’Audiovisuel - CSA)* је тело које је одговорно за регулисање питања власништва у медијима. Ова агенција је надлежна и за консултације када долази до спајања медија. Уколико у неком медију акционарски део једног акционара прелази 10% дужан је да о томе обавести Врховни аудиовизуелни савети на тај начин ово тело може да надгледа власнички удео капитала.

Када је у питању власништво над телевизијом и радио станицама постоје три ограничења која се односе на капитал, број лиценци и гледаност. Појединац не може бити власник више од 49% националне телевизије или 33% локалног канала ако је просечна годишња гледаност већа од 2,5% у односу на укупну гледаност. Ако једно лице има две дозволе, не може бити власник више од 15% када је у питању друга лиценца, а уколико поседује три лиценце, онда не може да поседује више од 5% власништва у трећој лиценци. Лице не може бити власник више од једне лиценце за аналогну ТВ или седам дигиталних ТВ лиценци. Када су у питању сателитски програми може бити власник највише две лиценце.

Једно лице може имати највише две регионалне дозволе за емитовање ТВ (аналогни и дигитални), или само једну лиценцу уколико подручје на коме се емитује програм има више од 6 милиона становника.

Неко може бити власник само једних новина, уколико је дневни промет тих новина већи од 30% од укупног промета.

Установљено је низ ограничења власништва над аудиовизуелним медијима. Не може бити власник више од два канала уколико:

ТВ канал покрива подручје које има више од 4 милиона људи;

Радио канал покрива површину насељену са 30 милиона људи;

Кабловски канал покрива површину насељену са 6 милиона људи;

На локалном нивоу поседује националну или локалну ТВ за једно подручје;

На локалном нивоу поседује једну или више радио лиценци са укупном публиком од преко 10% за ту област;

На локалном нивоу поседује кабловске мреже за то подручје.

Када су у питању страна улагања, ЕУ инвестиција је ограничена на 20% учешћа у капиталу једне дневне новине, или за земаљско емитовање (радио и ТВ) на француском језику. Страно власништво за сателитску и кабловску ТВ је дозвољено.

# ХОЛАНДИЈА

У Холандији не постоји законско ограничење по питању власништва у медијском сектору. Закон о медијима из 2008. године (Mediawet 2008) и пратећа Уредба о медијима из 2008. године (Mediabesuit 2008)[[16]](#footnote-16) регулишу јавне и комерцијалне медијске сервисе у Холандији. Закон о медијима регулише организацију јавног медијског сервиса на националном, регионалном и локалном нивоу, програмску шему, задатке, као и начине финансирања јавног радиодифузног сервиса, а такође укључује и одређене захтеве у погледу регистрације комерцијалних емитера и оператера кабловског програма. Закон као и пратећа Уредба су ревизије ранијих аката којима је од 1988. године регулисан медијски сектор, између осталог и тако што је ограничавана концентрација власништва у аудиовизуелним и штампаним медијима на тржишту. Привременим законом о медијима из 2007. године је требало ограничити концентрацију власништва само у вертикалној интеграцији када су заједничким вођењем обједињени различити медији, те је на пример уведено ограничење да компанија са 25% или више тржишног удела у националним штампаним медијима не може да има у власништву више од једне трећине аудиовизуелних медија. Последње ограничење је поменутим законом уведено до 2012. године, међутим од јануара 2011. године не постоје одредбе у законодавству Холадије које се односе на ограничавање концентрације власништва у медијима. У погледу превенције доминантне позиције на медијском тржишту и даље се примењују одредбе Општег закона о конкуренцији из 1997. године. Закон о медијима из 2008. године уместо дотадашњег јавног радиодифузног сериса успоставља јавни медијски сервис и проширује његове задатке на интерактивне електронске медијске услуге. Јавни медијски сервис је отворен систем: свако може поднети захтев за емитовање програма уколико задовољава законске услове као на пример да има најмање 50000 чланова. Ове одредбе не важе за законски установљене две асоцијације јавног сервиса - Холандски радиодифузни сервис (Netherlands Broadcasting Foundation - NOS) и NTR које се према Закону о медијима оснивају са циљем да на националном нивоу обезбеђују информације из културе, образовања, независне информативне програме и спортске вести. Неколико асоцијација деле време на јавној медијској мрежи и емитују програме за све националне телевизијске канале. Укупно је 9 регистрованих асоцијација са лиценцама за рад на јавном медијском сервису на период од 5 година у складу са законом. Лиценце за рад јавног медијског сервиса додељује Министарство за образовање, културу и науку.

Лиценце за рад комерцијалних медијских сервиса додељује независно регулаторно тело Комисија за медије - Commisariaat voor de Media (CvdM)[[17]](#footnote-17). Закон о медијима дефинише власнике комерцијалних медијских сервиса као физичка или правна лица која пружају комерцијални медијски сервис на територији Холандије. Израз комерцијални не значи и обавезно маркетиншки и профитабилно орјентисане серивсе већ је интеција законодавца била да се комерцијални схвати супротно од јавног односно националног сервиса. Захтев за доделу лиценци за власнике комерцијалних медијских сервиса подноси се Комисији за медије (CvdM). Један од услова за физичка лица је да имају доказ о регистрацији у општинској бази личних података а за правна лица је то потврда о регистрацији у привредном регистру Привредне коморе са детаљним описом организационог и правног положаја компаније и подацима о директорима и власницима деоница. С обзиром да власници јавног медијског сервиса могу бити и правна лица, ограничење у добијању лиценце за комерцијални сервис постоји у том смислу што власници националних, регионалних или локланих медијских сервиса не могу истовремено бити и власници комерцијалних.

С обзиром на разлику између јавног и комерцијалног медијског сервиса, као и разлику у дефинисању јавног сервиса према новом Закону о медијима и либерализацију јавног медијског сервиса за финансирање медија од стране холандске владе је одговорна Комисија за медије. NOS и NOR, два законски установљена национална јавна медијска сервиса се финансирају из државног буџета искључиво од државне финансијске подршке од 2000. године када је укинута радиотелевизијска претплата. Асоцијације које имају време на јавном сервису и одређен број чланова имају додатне приходе од својих чланова. Комерцијални односно приватни сервиси се сами финансирају. Сви штампани медији су независни комерцијални сервиси и не добијају финансијску подршку државе. Комисија за медије је одговорна за финансирање јавног медијског сервиса. Буџет се одобрава једном годишње од стране Министарства за образовање, културу и науку из два извора: државне подршке јавном медијском сервису (из пореских прихода) и прихода од реклама које се емитују на јавним радијским и телевизијским каналима. Комисија за медије има задатак да прегледа финансијске књиге јавних медијских серивса које укључују и приходе које ови сервиси добијају од дозвољених форми спонзорства, објављивања програмског водича, интелектуални имовинских права и додатних активности.

# ХРВАТСКА

У Хрватској су медији регулисани Законом о медијима[[18]](#footnote-18) из 2004. године, Законом о електронским медијима[[19]](#footnote-19) из 2009. године, Законом о Хрватској радиотелевизији[[20]](#footnote-20) из 2010. године, Законом о Хрватској извештајној новинској агенцији[[21]](#footnote-21) из 2001. године. На власнике и дистрибутере медија примењује се и Закон о заштити тржишне конкуренције[[22]](#footnote-22) из 2003. године којим се на тржишту власништва и дистрибуције медија штити тржишна конкуренција. Већина медија у Хрватској је у страном власништву. У државном власништву је једино јавни сервис Хрватске радиотелевизије, дневни лист Вјесник који је од априла 2012. године доступан само у електронској форми и државна новинска агенција ХИНА. Више од 90% наслова дневних новина су у власништву две велике интернационалне корпорације Westdeutsche Allgemeine Zeitung (WAZ) Medien Gruppe из Немачке и Styria Media International из Аустрије.

Свака физичка или правна особа која путем медија објављује програмске садржаје и учествује у јавном информисању може у Хрватској основати новински или други медијски сервис. Оснивање и упис у привредни регистар се врши ако правна или физичка особа уз услове прописане законом испуњава и посебне услове из члана 11. Закона о медијима: да има седиште, односно пребивалиште у Републици Хрватској и да је седиште уредништва у Републици Хрватској. Регистрација новина је обавезна. Новински издавач је у обавези да Хрватској привредној комори пријави све наслове које објављује. Према члану 22. ставу 1. Закона о електронским медијима, пружањем медијских услуга телевизије и радија могу се бавити правна и физичка лица која су уписана у судски или други прописани регистар а која су добила концесију и закључила уговор о концесији у складу са овим законом и Законом о концесијама. Агенција за електронске медије као независно регулаторно тело спроводи поступак давања концесија у складу са наведеним законима и одредбама из члана 73. става 3. Закона о електроничким медијима. Такође Агенција за електронске медије спроводи поступак издавања дозвола пружање аудио и/или аудиовизуелних медијских услуга на захтев и сателита, Интернета и кабловских аудо-визуелних и радијских програма.

Законодавство у области медија гарантује транспарентност власничке структуре и намеће обавезу објављивања у службеном гласилу података o власничкој структури или власништву деоница или удела једном годишње (чл. 59. ст. 7. Закона о медијима) као и обавезу достављања Хрватској привредној комори оверене фотокопије о стицању деоница или удела једном годишње за претходну годину (чл. 32. став 2. Закон о медијима). Према члану 37. Закона о медијима недопустива је свака концентрација предузетника на тржишту издавања општих информативних дневних новина или општих информативних недељника којом би тржишни удео учесника конкретне концентрације предузетника на тржишту прелазио 40% укупно продатих примерака дневних новина односно недељника. У области аудиовизуелних медија, радија и штампаних медија, члан 54. Закона о електронским медијима прецизно регулише недозвољену концентрацију у овој области узимајући истовремено у обзир хоризонталну и вертикалну концентрацију. Он регулише концентрацију за телевизијске и/или радио емитере са концесијом на државном нивоу у односу на друге емитере на регионалном, жупанијском, градском или општинском нивоу; у односу на издаваче дневних новина; у односу на правна лица која обављају делатност новинске агенције, затим концентрацију за телевизијске и/или радио емитере са концесијом на државном нивоу који истовремено обављају делатност издавања дневне штампе; концетрацију за телевизијске и/или радио емитере са концесијом на локалном или регионалном нивоу у односу на остале емитере на локалном или регионлном нивоу и др. Према члану 60. ставу 1. Закона о електронским медијима, правна особа чија је делатност прикупљање, обликовање огласа и посредовање у оглашавању, као и физичка или правна особа или група повезаних особа, која у капиталу односно у имовини те врсте има више од 10% власничког удела или више од 10% управљачких односно гласачких права, не може бити емитер и/или власник телевизије и/или радија, нити може имати власништво деоница или удела у капиталу емитера телевизије и/или радија. Прама члану 61. Закона о електронским медијима, оператер који обавља пренос аудиовизуелног и/или радијског програма не може бити власник телевизије и/или радија као и сателитског, Интернет или кабловског преноса аудиовизуелних и/или радијских програма. Одредбе закона које се односе на концентрацију и власничку структуру примењују се и на стране правне и физичке особе, без обзира на то у којој држави имају седиште, односно стално пребивалиште (чл. 62. Закона о електронским медијима).

Одредбе о заштити конкуренције кроз Закон о заштити тржишне конкуренције примењују се на власнике, правне особе које обављају послове дистрибуције медија и друге правне особе које обављају послове у вези са јавним информисањем. Уопштено, овај Закон регулише злоупотребу доминантне позиције и неспојиве концентрације и представља додатну заштиту плурализма и разноврсности у медијском сектору.

Медији у којима Република Хрватска има оснивачка права, односно Хрватска радиотелевизија, Хрватска информативна и новинска агенција ХИНА и лист Вјесник добијају од државе финансијску подршку за своје активности. Агениција ХИНА се финансира и путем уговора са корисницима својих услуга, а ХРТ се финансира и преко претплате и реклама. С обзиром да ХРТ обавља делатност пружања јавних радиодифузних услуга, Република Хрватска јој за то осигурава самостално и независно финансирање у складу са Законом о Хрватској радиотелевизији и правилима о државним подршкама за јавне радиодифузне услуге. Према члану 13. Закона о Хрватској радиотелевизији, износ и извор средстава за финансирање ХРТ-ових програмских обавеза се утврђује уговором између ХРТ-а и Владе Републике Хрватске, који се склапа на раздобље од пет година. Износ јавних финансија које ХРТ уговором добија за обављање своје делатности не сме прелазити нето трошкове обављања те делатности, узимајући у обзир и друге приходе, нпр. комерцијалне, произашле из обављања делатности. Према члану 33. поменутог закона, ХРТ се финансира јавним и комерцијалним приходима. Средства месечне претплате су средства државне подршке која се користе у складу са правилима о државним подршкама за јавне радиодифузијске услуге. Средства за рад ХРТ-а чине његову имовину и обухватају средства стечена пружањем услуга и продајом производа или из других извора, некретнине и покретнине, права интелектуалног власништва, права организација за радиодифузију и других имовинских права. Свако ко има у власништву радијски или телевизијски пријемник на подручју Републике Хрватске које је покривено преносним сигналом дужан је да ХРТ-у месечно плаћа претплату у висини која износи највише 1,5% просечне нето месечне зараде запослених у Републици Хрватској (чл. 34. и чл. 35. ст.1. Закона о ХРТ). ХРТ је дужан да од месечно укупно прикупљених средстава на име претплате 3% уплати Фонду Агенције за електонске медије за подстицање плурализма и разноврсности елетронских медија којим се подстиче производња и обављање ауидиовизулених и радијских програма телевизија и/или радија на локалном и регионалном нивоу који је од јавног интереса као и програми непрофитиних емитера. Према члану 25. Закона о Хрватској извештајној новинској агенцији, ХИНА се финансира на основу уговора са Владом Републике Хрватске али и на основу уговора са корисницима услуга, донација, као и на основу других послова које обавља у оквиру своје делатности.

**Извори информација**

ECPRD Request No. 2297 “Financing of Media” (15.05.2013)

European Journalism Center. <http://www.ejc.net>

Истраживање урадиле:

Јелена Марковић

виши саветник-истраживач

Тања Остојић

начелник Библиотеке

Катарина Ристић

самостални саветник-истраживач

Ивана Стефановић

виши саветник-истраживач

Милана Штековић

виши саветник-истраживач

1. European Journalism Center. <http://www.ejc.net/media_landscape/article/belgium/> [↑](#footnote-ref-1)
2. Интернет адреса: http://hunmedialaw.org/dokumentum/153/Mttv\_110803\_EN\_final.pdf [↑](#footnote-ref-2)
3. Интернет извор: <http://www.ejc.net/media_landscape/article/hungary/> [↑](#footnote-ref-3)
4. Интернет извор: <https://ecprd.secure.europarl.europa.eu/ecprd/secured/getpage.do?id=32610> [↑](#footnote-ref-4)
5. Интернет извор: ЕЦПИД, 2012.год. [↑](#footnote-ref-5)
6. Интернет: <http://www.iuscomp.org/gla/statutes/RuStaV.htm#ToC14> [↑](#footnote-ref-6)
7. Пре овога, јавни радио-дифузни сервис се финансирао на основу система РТВ такси или дозвола за пријем радио-телевизијског програма.

Интернет: <http://www.internations.org/germany-expats/guide/16032-media-communication/the-german-radio-and-tv-landscape-16007/broadcast-fees-in-germany-2> [↑](#footnote-ref-7)
8. Реч је о томе да уобичајено раздвојени медији (штампани медији, радио,телевизија, телефон или мобилни телефон, Интернет) почињу да гравитирају, конвергирају ка тачки где ће се коначно спојити и престати да постоје као одвојени ентитети. Тако на пример, штампани медији данас постоје и у електронској форми и могу се читати на монитору рачунара, на мобилном телефону или путем дигиталне телевизије, односно било ког уређаја који користи дигиталну технологију у свом функционисању за пренос, обраду и приказивање података. Слично је и са радио станицама које се могу слушати путем мобилног телефона, тв пријемника или путем рачунара прикључених на Интернет. Такође, путем мобилног телефона можемо да разговарамо, дописујемо се, слушамо омиљену радио станицу, обавимо видео позив, гледамо филмове, слушамо музику, читамо новине или претражујемо Интернет странице. Исте могућности, али у увећаном обиму пружа нам и рачунар због својих већих капацитета и брзине обраде података. [↑](#footnote-ref-8)
9. Интернет: <http://www.kek-online.de/cgi-bin/esc/mission.html> [↑](#footnote-ref-9)
10. Интернет: <http://www.ejc.net/media_landscape/article/germany/#l19> [↑](#footnote-ref-10)
11. Више информација на интернет адреси: <http://www.ejc.net/media_landscape/article/slovakia/>, <http://www.rvr.sk/en/>, <http://wwwen.uni.lu/content/download/31318/371622/file/Slovakia_translation.pdf>, [↑](#footnote-ref-11)
12. Целокупно законодавство у овој области доступно је на словеначком језику на интернет страници Агенције за поштанске и електронске комуникације- АПЕК, <http://www.apek.si/acts> [↑](#footnote-ref-12)
13. Извор: Одговор на упитник ЕЦПIД бр. 1477, [www.ecprd.org](http://www.ecprd.org) [↑](#footnote-ref-13)
14. European Journalism Center. http://www.ejc.net/media\_landscape/article/france/ [↑](#footnote-ref-14)
15. Интернет извор: <http://headliningtheworld.wordpress.com/2011/06/08/media-ownership-in-france/> [↑](#footnote-ref-15)
16. Оба документа доступна само на холандском језику на <http://wetten.overheid.nl/BWBR0025028/Hoofdstuk1/Artikel11/geldigheidsdatum_21-05-2013> [↑](#footnote-ref-16)
17. <http://www.cvdm.nl/content.jsp?objectid=7264> [↑](#footnote-ref-17)
18. Zakon o medijima, Narodne novine, br. 59/04, 84/11 [↑](#footnote-ref-18)
19. Zakon o elektroničkim medijima, Narodne novine, br. 122/03, 84/11 [↑](#footnote-ref-19)
20. Zakon o Hrvatskoj radioteleviziji, Narodne novine, br. 137/10, 76/12 [↑](#footnote-ref-20)
21. Zakon o Hrvatskoj izvještajnoj novinskoj agenciji, Narodne novine, br. 96/01 [↑](#footnote-ref-21)
22. Zakon o zaštiti tržišnog natjecanja, Narodne novine, br. 122/03 [↑](#footnote-ref-22)